Toimituskokous

Osakaskuntien kokouspäätösten lisäksi yhdistymisen virallistuminen edellyttää asian käsittelyä maanmittaustoimituksessa. Asian käsittelemiseksi pidetään toimituskokous, jossa esitellään alueet ja käsitellään mm. yhdistymisperiaatteet ja vahvistetaan uusi osakasluettelo.

Toimituskokous pidetään 8.5.2024 Kantlaxin kylätalolla (Kantlaxintie 270, Kantlax).

Uuden osakaskunnan järjestäytymiskokous pidetään heti toimituskokouksen lopettamisen jälkeen. Järjestäytymiskokouksessa käsitellään mm. uuden osakaskunnan säännöt sekä valitaan hallituksen jäsenet ja muut toimihenkilöt.

Osakasluettelo

Yhteinen alue kuuluu kiinteistöille yhteisesti. Sen omistajia ovat osakaskiinteistöjen omistajat yhdessä, he muodostavat osakaskunnan eli omistajayhteisön. Yhteisen alueen osakaskiinteistöt selviävät osakasluettelosta. Kaikki kiinteistöt, joihin kuuluu osuus johonkin yhdistettävistä maa- tai vesialueista, ovat osakaskiinteistöinä myös uudessa yhdistetyssä alueessa.

Kun yhdistyminen tehdään eli muodostetaan uusi yhteinen alue, sille vahvistetaan osakasluettelo. Kaikkien osakaskiinteistöjen osuuden suuruutta ilmaisevat osuusluvut muuttuvat, mutta osuus suhteessa muihin tiloihin ei muutu. Uusi osakasluettelo laaditaan kunkin yhteisen alueen arvon perusteella. Se tarkoittaa, että nykyiset osakasluettelot yhdistetään yhdistettävien alueiden arvojen mukaisessa suhteessa.

Osakasluetteloluonnos on liitteenä. Luetteloluonnoksessa osakaskiinteistöt on lueteltu niiden kiinteistötunnuksen mukaisessa järjestyksessä.

Yhdistyneet alueet

Yhdistyminen koskee yhteensä noin 3400 hehtaarin maa- ja vesialueita. Liitteenä on karttaleikkeitä alueista, jotka on tarkoitus yhdistää. Huomioi, että eri karttaleikkeet ovat eri mittakaavoissa, eivätkä ne ole vertailukelpoisia keskenään.